Man skiet vriendin, haar ma en toe homselfArgieffoto: Kent Williamson ŉ Tragedie het hom Vrydag tussen Ogies en Witbank in Mpumalanga afgespeel toe ŉ man eers sy vriendin geskiet en gewond het waarna hy haar ma doodgeskiet en homself om die lewe gebring het. Volgens brig. Leonard Hlathi, woordvoerder van die polisie, het daar Vrydagmiddag ŉ woordewisseling tussen twee mans by ŉ mynperseel in Phola by Ogies ontstaan. ŉ 41-jarige man het ŉ vuurwapen uitgepluk en die ander man, 35 jaar oud, probeer skiet, maar kon nie daarin slaag nie. “Die ouer man is daarna na sy vriendin se werkplek. Hy het haar daar geskiet en gewond.” Die vrou is na ŉ hospitaal gehaas vir dringende mediese behandeling. Die man het daarna na Hlalanikahle by Vosman naby Emalahleni (Witbank) gery en sy vriendin se ma doodgeskiet. Volgens Hlathi is die polisie van die voorval in kennis gestel waarna ŉ soektog na die man onmiddellik begin is. “Die man se voertuig is deur polisiebeamptes gewaar en ŉ hoëspoed-jaagtog het gevolg. Toe die verdagte besef dat hy nie kan wegkom nie, het hy homself geskiet waarna sy motor in ŉ botsing betrokke was. Hy is op die toneel dood verklaar.” Voorlopige ondersoek toon dat die vuurwapen wat in die voorvalle gebruik is, se reeksnommer afgevyl is. Lt.genl. Mondli Zuma, provinsiale polisiekommissaris, het die voorval ten sterkste veroordeel.